โยนคืนมหาดไทย หักกกต. ไม่ให้จัดเลือกตั้ง
เหลืออำนาจแค่กำกับดูแล ริบใบแดงแต่คงใบเหลืองไว้ ประวิตรหนุนบิ๊กตู่ใช้ม.44,กมธ.ยกร่าง รธน.ยึดอำนาจ กกต.จัดเลือกตั้ง เหลือแค่กำกับดูแล มอบดาบ มท.-หน่วยงานของรัฐจัดการแทน 5 เสือให้ได้แค่ใบเหลือง ศาลเลือกตั้งแจกใบแดง วาระ ป.ป.ช. 6-9 ปียังไม่จบ คดีทุจริตต้องมีอายุความ บวรศักดิ์ แจงยกเครื่องระบบ ลต.แก้เผ็ดเผด็จการรัฐสภา เปิดช่องนายกฯคนนอก อ้างโลกส่วนใหญ่ไม่เขียนมัดนายกฯเป็น ส.ส.ปิดประตูตายยามวิกฤติ ปัดไม่มีวาระซ่อนเร้น อุ้มใครเข้ามา ปชป.ผิดหวังส่อซื้อเสียงมโหฬาร กลุ่มทุนส่งนอมินียึด ส.ส. พท.ขย่มทำระบบตรวจสอบถ่วงดุลพังพินาศ โวย ส.ว.สกรีนรายชื่อรัฐมนตรีไม่มีที่ไหนในโลก วรชัย เฉ่งเขียน รธน.ชุ่ยๆหวังต่อท่ออำนาจรัฐบาล ประวิตร หนุนงัด ม.44 ปิดสื่อสร้างความแตกแยก ประยุทธ์ ลงพื้นที่นราธิวาสอ้อนชาวสวนยางอย่าก่อม็อบ ยาหอม ไม่ยุบทิ้งกำนัน ผู้ใหญ่บ้าน,หลังจากคณะกรรมาธิการ (กมธ.) ยกร่างรัฐธรรมนูญมีข้อสรุปกำหนดคุณสมบัตินายกรัฐมนตรีไม่ต้องเป็น ส.ส.และไม่ต้องสังกัดพรรคการเมือง จนมีเสียงวิพากษ์วิจารณ์จากหลายฝ่ายอย่างต่อเนื่อง ล่าสุด กมธ.ยกร่างฯ ยังเห็นควรตัดอำนาจการจัดการเลือกตั้งของคณะกรรมการการเลือกตั้ง (กกต.) ไปให้หน่วยงานของรัฐ เช่น กระทรวงมหาดไทยดำเนินการแทน กกต.เพียงแค่กำกับดูแล และพิจารณาให้ใบเหลืองเท่านั้น,เมื่อเวลา 09.30 น. วันที่ 26 ธ.ค. ที่ห้องประชุมงบประมาณ ชั้น 3 อาคาร 3 รัฐสภา มีการประชุมคณะกรรมาธิการ (กมธ.) ยกร่างรัฐธรรมนูญ เพื่อพิจารณาเกี่ยวกับการตรวจสอบการใช้อำนาจรัฐ หมวด 2 องค์กรอิสระตามรัฐธรรมนูญ และองค์กรอื่นตามรัฐธรรมนูญ โดยนายบวรศักดิ์ อุวรรณโณ ประธาน กมธ.ยกร่างฯ กล่าวในที่ประชุมก่อนเข้าสู่วาระประชุมถึงกรณีที่จะจัดทำสื่อเพื่อประชาสัมพันธ์เผยแพร่ข้อมูลข่าวสารเกี่ยวกับรัฐธรรมนูญใหม่ ที่กำลังยกร่างให้ประชาชนเข้าใจในสาระสำคัญ มอบให้นายปกรณ์ ปรียากร กมธ.ยกร่างฯรับผิดชอบสรุปเนื้อหาประเด็นสำคัญของรัฐธรรมนูญฉบับใหม่ เพื่อเผยแพร่ไปสู่ประชาชน โดยเตรียมตั้งชื่อให้กับรัฐธรรมนูญฉบับใหม่ว่า ฉบับปฏิรูป,นายบวรศักดิ์กล่าวในที่ประชุมอีกว่า ล่าสุดได้รับความร่วมมือจากกลุ่มธุรกิจที่อาสาเข้ามามีส่วนร่วม โดยไม่คิดค่าตอบแทน อาทิ บริษัท บางจากปิโตรเลียม จำกัด (มหาชน) จะเข้ามาจัดพิมพ์รัฐธรรมนูญฉบับใหม่ เพื่อแจกประชาชนที่เข้าไปใช้บริการสถานีบริการน้ำมันในเครือ หากจะให้บริษัทบางจากฯ เข้ามามีส่วนร่วมในการรับฟังความเห็นประชาชนต่อรัฐธรรมนูญฉบับใหม่จะเกิดผลดี เช่น ประเด็นการให้นายกฯ มาจากบุคคลที่ไม่เป็น ส.ส. เพื่อแก้ปัญหาหรือข้อติดขัดใดบ้าง ที่มาของ ส.ว.ซึ่งเปลี่ยนแปลงจากรูปแบบเดิมจะก่อให้เกิดประโยชน์ใดบ้าง เป็นต้น,ด้านนายมานิจ สุขสมจิตร รองประธาน กมธ.ยกร่างฯคนที่สอง กล่าวเสริมว่า ขณะนี้มีกลุ่มธุรกิจอาสา คือบริษัท ไมโครซอฟท์ ประเทศไทย จำกัด พร้อมจะร่วมมือสนับสนุนงานเผยแพร่สาระและผลิตสื่อฯ เพื่อเผยแพร่ในสื่อดิจิตอลและสื่อออนไลน์ทั้งหมด เพื่อทำความเข้าใจกับประชาชนเกี่ยวกับสาระสำคัญของรัฐธรรมนูญใหม่ เช่น ระบบเลือกตั้งในรูปแบบต่างๆ ในรูปแบบคลิปวีดิโอแบบแอนิเมชั่น เป็นต้น โดยกลุ่มครีเอทีฟบริษัทดังกล่าวจะไม่คิดค่าใช้จ่ายการคิดหรือออกแบบสื่อ แต่อาจมีค่าใช้จ่ายในการเผยแพร่ตามสื่อโฆษณาต่างๆ,ขณะที่นายวุฒิสาร ตันไชย กมธ.ยกร่างฯ กล่าวว่า การทำสื่อเพื่อเผยแพร่หลักการสำคัญของรัฐธรรมนูญใหม่ไปยังประชาชน ต้องคำนึงสิ่งใหม่ที่ต่างจากรัฐธรรมนูญฉบับเดิมที่ผ่านมา มีข้อดีอย่างไรบ้าง เพื่อให้ประชาชนเข้าใจมากขึ้น,ต่อมาเวลา 15.00 น. ที่รัฐสภา พล.อ.เลิศรัตน์ รัตนวานิช โฆษกคณะกรรมาธิการยกร่างรัฐธรรมนูญ แถลงภายหลังจากประชุม กมธ.ยกร่างฯว่า ที่ประชุมได้พิจารณาส่วนขององค์กรอิสระตามรัฐธรรมนูญ เสียงส่วนใหญ่ของ กมธ.ยกร่างฯ คือ ให้คณะกรรมการการเลือกตั้ง (กกต.) มีจำนวน 5 คนตามเดิม มีกรรมการผู้ทรงคุณวุฒิจำนวนไม่น้อยกว่า 15 คนทำหน้าที่สรรหาแบบเดิม โดย กกต.ทำหน้าที่เฉพาะการควบคุมการเลือกตั้ง ส่วนการจัดการเลือกตั้งให้เป็นหน้าที่ของหน่วยงานของรัฐ เช่น กระทรวงมหาดไทย หรือกระทรวงที่เกี่ยวข้อง สาเหตุที่ต้องแยกอำนาจดังกล่าวออกจากกันเพื่อต้องการให้ กกต.ไม่ต้องมาทำงานด้านธุรการเกินความจำเป็น,พล.อ.เลิศรัตน์ กล่าวต่อว่า กกต.มีอำนาจวินิจฉัยให้มีการจัดการเลือกตั้งใหม่ หรือการให้ใบเหลืองได้ หากเห็นว่ามีการจัดการเลือกตั้งเป็นไปอย่างไม่สุจริต หรือผู้สมัครลงเลือกตั้งกระทำผิดกฎหมายเลือกตั้ง โดยสามารถให้ใบเหลืองได้ทั้งผู้ที่สมัครและผู้จัดการเลือกตั้ง ส่วนการดำเนินคดีเพิกถอนสิทธิในการเลือกตั้งกับผู้กระทำความผิดหรือใบแดง ให้เป็นอำนาจของศาลที่จะเกิดขึ้นตามกฎหมายประกอบรัฐธรรมนูญ กระบวนการในการพิจารณาของศาลดังกล่าวจะออกแบบให้มีกระบวนการพิจารณาที่เป็นไปด้วยความรวดเร็ว และ กกต. ยังมีหน้าที่รับรองผลการเลือกตั้ง ส.ส. ให้ได้ไม่น้อยกว่า 85 เปอร์เซ็นต์จาก ส.ส.ทั้งหมดภายใน 30 วัน นับจากวันเลือกตั้ง เพื่อให้เป็นองค์ประชุมสำหรับการเปิดประชุมครั้งแรก เพื่อตั้งนายกรัฐมนตรีและนำไปสู่การจัดตั้งรัฐบาลต่อไป,พล.อ.เลิศรัตน์กล่าวอีกว่า ในส่วนคณะกรรมการป้องกันและปราบปรามการทุจริตแห่งชาติ (ป.ป.ช.) มีจำนวน 9 คนตามเดิม ส่วนวาระการดำรงตำแหน่งที่ประชุมยังไม่ได้ข้อสรุป โดยมีกรอบไว้ที่ 6-9 ปี และการสรรหาจะเป็นแบบเดียวกับ กกต. ส่วนอำนาจของ ป.ป.ช. ยังคงกำหนดให้เป็นไปตามกฎหมายประกอบรัฐธรรมนูญว่าด้วย ป.ป.ช. นอกจากนี้ กมธ.ยกร่างฯยังมีความเห็นว่าควรให้คดีทุจริตมีอายุความต่อไป แต่จะยกเว้นการนับอายุคดีในกรณีที่ผู้ถูกกล่าวหาได้ทำการหลบหนี,ก่อนหน้านี้ เมื่อเวลา 09.15 น. ที่รัฐสภา คณะอนุกรรมาธิการการมีส่วนร่วมและรับฟังความคิดเห็นต่อการยกร่างรัฐธรรมนูญ ในคณะกรรมาธิการ (กมธ.) ยกร่างรัฐธรรมนูญ จัดสัมมนาหัวข้อ สานพลังเจ้าหน้าที่ของรัฐในการมีส่วนร่วมและรับฟังความคิดเห็นต่อการยกร่างรัฐธรรมนูญ โดยนายบวรศักดิ์ อุวรรณโณ ประธาน กมธ.ยกร่างฯ กล่าวเปิดสัมมนาตอนหนึ่งว่า เรื่องอะไรก็ตาม ที่คิดว่าสุ่มเสี่ยงต่อสถาบันชาติ ศาสนา สถาบันพระมหากษัตริย์ กมธ.ยกร่างฯจะหลีกเลี่ยง เช่น ข้อเสนอการให้เลือกตั้ง ครม.โดยตรง เพราะยังไม่มีประเทศไหนเคยใช้ มีความเสี่ยงต่อการที่รัฐบาลจะเข้มแข็งมากจนกลายเป็นรัฐบาลเผด็จการ ไม่สามารถควบคุมตรวจสอบได้ และจะทำอย่างไรให้รัฐธรรมนูญนี้มีภูมิคุ้มกันแก้ปัญหาบ้านเมืองได้ จึงพยายามนำระบบเลือกตั้งแบบบัญชีรายชื่อผสมสัดส่วน ที่เอาคะแนนเสียงของประชาชนมาทุกคะแนนมานับ และการไม่บังคับให้ ส.ส.ต้องสังกัดพรรคน่าจะพอแก้ปัญหาได้,นายบวรศักดิ์กล่าวว่า เรื่องการกำหนดให้นายกฯไม่จำเป็นต้องมาจากการเป็น ส.ส. รัฐธรรมนูญปี 40 กำหนดให้นายกฯต้องเป็น ส.ส. ต่อมารัฐธรรมนูญ 50 ยังคงหลักการนี้เอาไว้ จนกระทั่งเกิดเหตุการณ์วิกฤติในปีที่ผ่านมา และเสียงเรียกร้องว่าวิกฤตินั้นไม่สามารถแก้ไขได้ด้วยรัฐบาลและฝ่ายค้าน หลายคนบอกว่าให้ไปใช้มาตรา 7 ขอพระบารมีพระมหากษัตริย์ลงมาแก้ปัญหา ก็จะสวนพระราชดำรัสที่พระราชทานกับตุลาการเอาไว้ในปี 49 ว่า มาตรา 7 ไม่ได้ให้อำนาจพระมหากษัตริย์ทรงกระทำการใดก็ได้ แต่คนไทยยังเรียกร้องให้ใช้มาตรา 7 เพราะวันนั้นเกิดวิกฤติ สุดท้ายทหารต้องใช้อัยการศึกและทำการรัฐประหาร โดยสรุปคือการไปบัญญัติให้ ส.ส.เท่านั้นที่จะเป็นนายกฯได้ จึงเป็นการปิดประตูตายในเวลาวิกฤติ,นายบวรศักดิ์กล่าวอีกว่า กมธ.ยกร่างฯเถียงกันเรื่องนี้มากว่า ถ้าเป็นสถานการณ์ปกติเลือกตั้งเข้ามา แต่สาเหตุที่ กมธ.ยกร่างฯไม่เขียนให้นายกฯต้องเป็น ส.ส. เพราะถ้าเราเขียนไว้เหมือนเมื่อปี 40 และ 50 หากเกิดวิกฤติอีกครั้ง รัฐธรรมนูญก็ไม่มีทางออกให้ และต้องใช้วิธีทางนอกรัฐธรรมนูญอีกอย่างนั้นหรือ ประเทศที่เป็นระบบรัฐสภาส่วนใหญ่ไม่ได้เขียนกำหนดให้นายกฯต้องเป็น ส.ส. เรื่องนี้ไม่ได้มีวาระซ่อนเร้นที่จะเอาใครเข้ามาเป็นอะไรทั้งสิ้น เพราะเราต้องดูภูมิสังคม ปัญหาบ้านเมืองเรา ดูหลักการสากล กมธ. ยกร่างฯจึงตัดสินใจหาทางตรงกลาง,ที่หอประชุมกองทัพเรือ พล.อ.ประวิตร วงษ์สุวรรณ รองนายกรัฐมนตรีและ รมว.กลาโหม กล่าวถึงข้อสรุปของคณะ กมธ.ยกร่างฯว่าด้วยนายกรัฐมนตรีไม่ต้องมาจาก ส.ส. ว่าไม่มีความคิดในเรื่องนี้ เพราะต้องให้ สปช.ดำเนินการต่อไป ยังไม่ถึงเวลาและยัง ไม่มีการกำหนดข้อเสนอมา แต่เป็นเพียงหนึ่งในหัวข้อที่ สปช.คิด ผลสรุปจะออกมาอย่างไร ไม่มีใครรู้ ตอนนี้เพิ่งเริ่มต้นยังไม่เป็นรูปร่าง ยังไม่ได้ยกร่างกันเลย มาถามผมได้อย่างไร ต้องไปถามประชาชนถามผมคนเดียวไม่ได้ ถ้าผมถามกลับว่าคุณชอบหรือไม่ พล.อ.ประวิตรกล่าว เมื่อถามว่า คงจะไม่เหมาะสมกับประเทศไทย พล.อ.ประวิตรตอบว่า เป็นความคิดของคุณ ขณะนี้ต้องรอปฏิรูป เมื่อถามว่าเกรงว่าจะเปิดช่องให้มีนายกฯคนนอกได้ และจะเป็นช่องโหว่ให้ทหารเข้ามาแทรกแซงทางการเมือง พล.อ.ประวิตร กล่าวว่า ตนไม่คิด ไม่เชื่อว่าจะเป็นแบบนั้น เป็นเพียงแค่พวกคุณคิด อาจจะใช่ แต่ตอนนี้ผมยังไม่ได้คิดและยังไม่ได้ดำเนินการใดๆ จะเป็นช่องโหว่ได้อย่างไร อยากย้ำว่าจะไม่ใช่ออกมารูปแบบนี้ ขอให้ไปถาม กมธ.ยกร่างฯดีกว่า ตอนนี้กระบวนการยังมีแนวคิดหลายเรื่อง แต่ผู้สื่อข่าวไปเอาแนวคิดนี้มาเรื่องเดียว ทั้งเรื่องนายกฯที่มาจากการเลือกตั้ง หรือมาจากคนนอก เรื่องนี้ไม่ต้องห่วง เพราะในที่สุดจะตกผลึกเองว่าสังคมไทยจะได้รูปแบบใด,นายประมวล เอมเปีย รองโฆษกพรรคประชาธิปัตย์ กล่าวถึงกรณี กมธ.ยกร่างฯมีมติเบื้องต้นใช้ระบบการเลือกตั้งแบบสัดส่วนผสมให้มี ส.ส.รวม 450 คน จาก 2 รูปแบบคือ ส.ส.เขต 250 คน และ ส.ส.ระบบ สัดส่วน 200 คน โดยไม่ต้องสังกัดพรรคการเมืองว่า ผิดหวังกับ กมธ.ยกร่างฯที่กำหนดรูปแบบเลือกตั้งเช่นนี้ เพราะสังคมรู้ว่าการเลือกตั้งเขตเดียวเบอร์เดียวซื้อเสียงง่ายที่สุด แถมมีคนในเครือข่ายอุปถัมภ์ที่เป็นผู้นำชุมชน ผู้นำท้องถิ่นเป็นหัวคะแนนขาประจำทำงานให้ ที่สุดก็เข้าสู่ระบบเดิมคือการซื้อเสียงเพื่อไปถอนทุน แก้ปัญหาทุจริตคอร์รัปชันไม่ได้อย่างที่สังคมไทยคาดหวัง แทนที่จะกำหนดให้เป็นแบบผู้สมัคร 3 คนต่อ 1 เขต เขตใหญ่ขึ้นซื้อเสียงยากขึ้น หากจะซื้อก็ต้องทุ่มเป็นร้อยๆล้าน เพราะต้องหว่านซื้อให้มากที่สุด,นายประมวลกล่าวว่า ส่วนการเพิ่ม ส.ส.สัดส่วนให้มี 200 คน ก็ไม่ยึดโยงกับประชาชน หัวหน้าพรรค การเมืองยังผูกขาดอำนาจในพรรคเหมือนเดิม ที่น่าเป็นห่วงคือ กรณีผู้สมัครไม่ต้องสังกัดพรรคการเมือง ไร้หลักประกันใดๆ ในความรับผิดชอบของพฤติกรรมต่างๆ และเปิดช่องให้กลุ่มทุนจากบริษัทสื่อสารก่อสร้างหรือแม้แต่คนที่ทำผิดกฎหมาย ส่งนอมินีมาลงสมัครเป็น ส.ส. เพื่อใช้ประโยชน์เอื้อต่อธุรกิจของกลุ่มทุน เช่น ข้าราชการในพื้นที่ไม่กล้ายุ่งกับธุรกิจของ ส.ส. เป็นต้น,ด้านนายวรชัย เหมะ อดีต ส.ส.สมุทรปราการ พรรคเพื่อไทย กล่าวว่า ไม่เห็นด้วยอย่างยิ่งกับข้อเสนอที่มาของนายกฯที่ไม่ต้องมาจาก ส.ส. ไม่ต้องสังกัดพรรคการเมือง จะคัดค้านให้ถึงที่สุด ถือเป็นการเปิดประตูให้กลุ่มทุนใหญ่ที่มีต่างชาติหนุนหลัง เข้ามาบริหารประเทศผ่านคนไทยที่มีหน้ามีตาในสังคม เปิดช่องให้กลุ่มทุนใหญ่เข้ามาครอบงำประเทศ เพียงแค่มีเงินมาซื้อ ส.ส.ที่ไม่สังกัดพรรคการเมือง และรวบรวมเพื่อจัดตั้งรัฐบาล จึงเป็นการเปิดช่องให้ใคร ก็ได้เข้ามาโดยไม่ผ่านการคัดสรรจากประชาชน เท่ากับไม่เห็นหัวประชาชนเจ้าของอำนาจอธิปไตย ที่สำคัญจะเกิดการคอร์รัปชันอย่างมโหฬาร ประเทศจะเสียหายร้ายแรงที่สุด นายกฯจำเป็นต้องมาจากการเป็น ส.ส.มาจากประชาชนผ่านการเลือกตั้งเท่านั้น,นายวรชัยกล่าวว่า เรื่องนี้มีการโยนหินถามทางกันเป็นระยะๆ วางแผนและแบ่งบทกันเล่น คนหนึ่ง เสนออย่างหนึ่ง อีกคนออกมาคัดค้าน นี่แค่ประเด็นเรื่องที่มานายกฯ ยังถกเถียงกันขนาดนี้ แล้วมาตราอื่นๆจะเป็นอย่างไร จะใช้เวลานานขนาดไหน ดังนั้นขอให้ พล.อ.ประยุทธ์ จันทร์โอชา นายกฯ และหัวหน้า คสช.ติดตามและตรวจสอบเรื่องนี้ด้วย การออกมาพูดว่าไม่รู้เรื่องเลยว่ารัฐธรรมนูญจะมีหน้าตาเป็นอย่างไรไม่ได้ เพราะเป็นผู้นำต้องเข้ามาดูแลให้รัฐธรรมนูญเดินไปตามโรดแม็ปที่วางไว้ อย่าปากว่าตาขยิบ อด คิดไม่ได้ว่าการจัดทำรัฐธรรมนูญที่มีปัญหากันมากขณะนี้ จะเป็นต้นเหตุหนึ่งที่จะช่วยต่ออายุรัฐบาล พล.อ.ประยุทธ์ออกไปอีกหรือไม่ หาก พล.อ.ประยุทธ์จริงใจต้องติดตามสถานการณ์ กำกับดูแลให้ร่างรัฐธรรมนูญเสร็จโดยเร็ว นำไปสู่การเลือกตั้ง เชื่อว่า พล.อ.ประยุทธ์จะได้ใจจากประชาชนอย่างมาก ที่ สำคัญจะกลายเป็นปัจจัยบวกในสายตาต่างชาติ สร้างความเชื่อมั่นให้ประเทศอีกทางหนึ่ง,นายนพดล ปัทมะ แกนนำพรรคเพื่อไทย กล่าวว่า การให้นายกฯไม่จำเป็นต้องเป็น ส.ส.หรือสังกัดพรรคการเมือง เป็นการนำข้อยกเว้นมาเป็นหลักทั่วไป อ้างว่าทำเพื่อให้เกิดความยืดหยุ่นเผื่อบ้านเมืองมีวิกฤติ ความจริงเราควรนำหลักทั่วไปที่บ้านเมืองไม่มีวิกฤติ หรือการบริหารงานในภาวะปกติเป็นหลักการก่อน ถ้าบ้านเมืองมีวิกฤติโดยปกตินายกฯก็ยุบสภาฯเลือกตั้งใหม่ มีทางออกในระบอบ ประชาธิปไตยอยู่แล้ว และการเปิดให้คนนอกเป็นนายกฯอาจทำให้การตรวจสอบทางการเมืองอ่อนด้อยลง และความรับผิดชอบของนายกฯที่ไม่ได้เป็นทั้ง ส.ส.และสมาชิกพรรคการเมืองจะมีความรับผิดชอบต่อพรรคการเมือง สภาผู้แทนฯ และประเทศน้อยลง เพราะมาคนเดียว จะทำให้กระบวนการประชาธิปไตยไม่มีการตรวจสอบและถ่วงดุลเท่าที่ควร,นายนพดลกล่าวว่า ส่วนข้อเสนอที่ต้องส่งรายชื่อรัฐมนตรีให้ ส.ว.ดูคุณสมบัติก่อนเป็นรัฐมนตรีว่า แทบไม่มีประเทศใดที่นายกฯจะเสนอชื่อรัฐมนตรีให้ ส.ว.ตรวจสอบก่อน เพราะนายกฯและ ครม.เป็นตำแหน่งที่ได้รับการโปรดเกล้าฯ ไม่เหมาะนักที่จะให้วุฒิสภาเป็นผู้มีอำนาจแต่งตั้งรัฐมนตรี แต่ถ้าเป็นการอภิปรายถึงความเหมาะสม แต่ไม่มีอำนาจอนุมัติเป็นอีกประเด็นหนึ่ง ส่วนกรณีการลดจำนวน ส.ส.เขตลง ทำให้ ส.ส.ดูแลพี่น้องประชาชนไม่ทั่วถึง และจะทำให้ ส.ส.ใช้เงินสร้างความนิยม หรืออาจจะใช้เงินระหว่างการเลือกตั้ง ทำให้นักการเมืองที่ทำงานใกล้ชิดประชาชน หรือนักการเมืองดีแต่จน อาจสู้นักการเมืองที่ร่ำรวยไม่ได้ และที่กังวลคือไม่ทราบว่าจะใช้เขตละคน หรือเขตใหญ่เรียงเบอร์ แต่หากใช้เขตใหญ่ความเชื่อมโยงระหว่างประชาชนและ ส.ส.จะเบาบาง จนทำให้ประชาธิปไตยไม่เติบโต ไม่มั่นคงเท่าที่ควรจะเป็น,นายชวลิต วิชยสุทธิ์ รักษาการรองเลขาธิการพรรคเพื่อไทย (พท.) ให้สัมภาษณ์ถึงกรณีที่คณะ กมธ. ยกร่างฯเปิดช่องให้นายกฯมาจากคนนอกได้ ส.ส.ไม่ต้องสังกัดพรรค และให้มี ส.ส.เขตเพียง 250 คน ว่า เห็นว่าการยกร่างรัฐธรรมนูญ คสช.มีกูรูที่รอบรู้ กฎหมายรัฐธรรมนูญของประเทศอย่างน้อย 3 คน ด้วยกัน คือ นายมีชัย ฤชุพันธุ์ นายวิษณุ เครืองาม และนายบวรศักดิ์ อุวรรณโณ มีประสบการณ์การร่างรัฐธรรมนูญมาแล้วหลายฉบับ เห็นความขัดแย้งในบ้านเมืองมาอย่างยาวนาน คงไม่เสนอกติกาที่ ทำให้ประเทศถอยหลังเข้าคลองเป็นตัวตลกของโลก และเป็นชนวนที่ทำให้เกิดความขัดแย้งย้อนกลับมาทำลายคนไทยด้วยกันอีก เห็นได้จากการเบรกการ เลือกตั้งนายกฯโดยตรงเสียอยู่หมัด ดังนั้น ประเด็นการยกร่าง รธน.ไม่น่าห่วงเท่าปัญหาเศรษฐกิจ,นายศุภชัย สมเจริญ ประธาน กกต. กล่าวถึงกรณีสำนักงาน กกต.เตรียมฟ้องเรียกค่าเสียหาย 3,000 ล้านบาท กับผู้ที่ทำให้การเลือกตั้ง 2 ก.พ. เป็นโมฆะว่า กำลังรวบรวมพยานหลักฐานอยู่ ส่วนที่มีกระแสข่าวว่าอัยการมีหนังสือแย้งมาว่าฟ้องร้องยาก เพราะหลักฐานไม่เพียงพอนั้น ยังไม่เห็นหนังสือดังกล่าว และเป็นหน้าที่ กกต.ต้องดำเนินการ หากไม่ทำ กกต.จะกลายเป็นคนผิดเสียเอง ไม่ว่าจะยากแค่ไหนจะค่อยๆทำไป จะได้แค่ไหนไว้ว่ากันอีกที กระแสวิพากษ์วิจารณ์ กกต.ในเรื่องนี้ คงไม่กล้าไปต่อล้อต่อเถียงด้วย เรามีหน้าที่อะไรก็ทำไปตามหน้าที่,นายภุชงค์ นุตราวงศ์ เลขาธิการคณะกรรมการการเลือกตั้ง (กกต.) กล่าวว่า ที่ประชุม กกต.ได้พิจารณาแนวทางการดำเนินงานของกองทุนเพื่อการพัฒนาพรรคการเมือง กรณีการดำเนินงานและการเบิกจ่ายเงินสนับสนุนให้แก่พรรคการเมืองตามแผนการดำเนินงานประจำปี 57 และประจำปี 58 โดยมีมติว่า การดำเนินงานแผนการดำเนินงาน ประจำปี 57 เห็นชอบให้เบิกจ่ายเงินได้เฉพาะกรณีพรรคที่ดำเนินกิจกรรมไปแล้วก่อนวันที่ 22 พ.ค.57 ตามงบประมาณที่จัดสรรเงินสนับสนุนไว้แล้ว สำหรับพรรคที่ดำเนินกิจกรรมตั้งแต่วันที่ 22 พ.ค.57 เป็นต้นมาไม่เห็นชอบให้เบิกจ่ายทุกกรณี ส่วนการดำเนินงานประจำปี 58 กองทุนฯไม่สามารถจัดสรรเงินสนับสนุนให้แก่พรรคการเมืองได้ตามประกาศ คณะรักษาความสงบแห่งชาติ ฉบับที่ 57/2557 โดยมีหนังสือแจ้งให้หัวหน้าพรรคการเมืองรับทราบแล้ว,วันเดียวกัน นายปานเทพ กล้าณรงค์ราญ ประธาน ป.ป.ช. กล่าวถึง ความคืบหน้าการตั้งคณะอนุกรรมการไต่สวนกรณีการระบายข้าวแบบรัฐต่อรัฐ (จีทูจี) ที่มีนายบุญทรง เตริยาภิรมย์ อดีต รมว.พาณิชย์ กับพวก เป็นผู้ถูกกล่าวหาว่า ขณะนี้คณะอนุกรรมการไต่สวนฯที่มีนายวิชา มหาคุณ กรรมการ ป.ป.ช.เป็นประธาน รายงานต่อที่ประชุมว่า ได้รวบรวมสำนวนคดีในส่วนที่เกี่ยวข้องกับนักการเมือง และเจ้าหน้าที่รัฐเสร็จเรียบร้อยแล้ว จะสรุปสำนวนส่งเข้าสู่ที่ประชุม ป.ป.ช.ชุดใหญ่ได้ในวันที่ 20 ม.ค.58 ส่วนการดำเนินการกับบริษัทเอกชนที่เกี่ยวข้องกับการทุจริตจะดำเนินการต่อหลังจากนี้,นายสุรพงษ์ โตวิจักษณ์ชัยกุล อดีตรองนายกฯและ รมว.ต่างประเทศ กล่าวว่า คณะทำงานฝ่ายกฎหมายพรรคเพื่อไทยได้ทำการสืบค้นตรวจสอบพบว่ากรรมการ ป.ป.ช. 3 ท่านขาดคุณสมบัติความเป็น ป.ป.ช.ตั้งแต่ต้น โดยช่วงเช้าวันนี้ตนได้เซ็นหนังสือมอบให้คนไปยื่นต่อเจ้าหน้าที่ ป.ป.ช. ลงเลขรับที่ 25863 เวลา 10.00 น. ให้ตรวจสอบกรณีการแต่งตั้ง พล.ต.อ.สถาพร หลาวทอง เป็นกรรมการ ป.ป.ช.เมื่อวันที่ 16 พ.ย. 2555 แทนที่นายเมธี ครองแก้ว ที่เกษียณอายุ ซึ่งขัดต่อประกาศ คปค.ฉบับที่ 19 ข้อ 4 ที่ยังมีผลสืบเนื่องเป็นกฎหมายใช้อยู่จนถึงวันนี้ โดยประกาศดังกล่าวระบุชัดว่ามีข้อห้ามแต่งตั้งกรรมการเพิ่มเติม ถ้ายังเหลือกรรมการ ป.ป.ช.ตั้งแต่ 6 คนขึ้นไป ให้ทำงานต่อไปได้ ดังนั้นจึงยื่นเรื่องนี้ให้ ป.ป.ช.พิจารณาว่า พล.ต.อ.สถาพรไม่ได้เป็น ป.ป.ช.ตั้งแต่ต้นหรือไม่ การไปร่วมประชุมหรือมีมติใดๆจึงไม่ชอบด้วยกฎหมาย,นายสุรพงษ์ กล่าวว่า นอกจากนี้ได้ยื่นหนังสืออีกฉบับหนึ่งเซ็นชื่อโดย น.อ.อนุดิษฐ์ นาครทรรพ อดีต รมว.เทคโนโลยีสารสนเทศและการสื่อสาร เจ้าหน้าที่ ป.ป.ช.ลงเลขรับที่ 25864 ในเรื่องทำนองเดียวกัน สืบเนื่องจากการแต่งตั้งนายณรงค์ รัฐอมฤต เป็นกรรมการ ป.ป.ช.แทนนายกล้านรงค์ จันทิก,เมื่อวันที่ 29 ก.ย.56 และอีก 1-2 วัน นายพงศ์เทพ เทพกาญจนา อดีตรองนายกฯจะไปยื่นให้ตรวจสอบการแต่งตั้งนายปรีชา เลิศกมลมาศ เป็นกรรมการ ป.ป.ช.แทน น.ส.สมลักษณ์ จัดกระบวนพล เมื่อวันที่ 29 ก.ย.53 ในกรณีเดียวกัน เรื่องนี้เป็นจุดตายของ ป.ป.ช.,เมื่อเวลา 08.00 น. ที่สนามบิน ฝูงเครื่องบิน กองการบิน ขส.ทบ.ดอนเมือง พล.อ.ประยุทธ์ จันทร์โอชา นายกรัฐมนตรี และหัวหน้า คสช. กล่าวก่อนเดินทางลงพื้นที่ จ.นราธิวาส ตรวจเยี่ยมสถานการณ์น้ำท่วม อ.ตากใบ จ.นราธิวาส และร่วมงานครบรอบ 10 ปีเหตุการณ์สึนามิที่ อ.ท้ายเหมือง จ.พังงา ถึงอาการป่วยเป็นหวัดว่าหายดีหรือยัง โดย พล.อ.ประยุทธ์กล่าวว่า ถ้าประชาชนคนไทยยัง ไม่มีความสุข ก็ป่วยอยู่อย่างนี้ ก็หายพร้อมกับคนไทย ขอบคุณนะ ไหวๆอยู่,ต่อมาเวลา 10.30 น. พล.อ.ประยุทธ์เดินทางไปถึงหมวดบินเฉพาะกิจภาคใต้ อ.เมืองนราธิวาส และได้ลงพื้นที่พบปะเยี่ยมผู้ประสบภัยน้ำท่วม อ.ตากใบ จ.นราธิวาส ทั้งนี้ นายกฯได้กล่าวกับประชาชนตอนหนึ่งถึงเรื่องความมั่นคงใน 3 จังหวัดชายแดนภาคใต้ ศูนย์อำนวยการบริหารจังหวัดชายแดนภาคใต้ (ศอ.บต.) และส่วนราชการอื่นๆ ได้จัดสรรงบประมาณลงในพื้นที่อย่างทั่วถึง มีการพูดคุยกับผู้เห็นต่างเข้าใจมากขึ้น และรัฐบาลจะคุยเฉพาะกลุ่มที่พร้อม กลุ่มไหนไม่พร้อมจะไปหาวิธีที่จะคุยกัน คนเหล่านี้เป็นคนไทย ไม่ใช่คนเลวทั้งหมด แค่เห็นต่าง ทำผิดกฎหมายอาญา ฆ่าคนตาย สร้างความรุนแรง แต่ยังโชคดีไม่ได้ถึงกับเป็นสงครามระหว่างชาวไทยพุทธกับชาวไทยมุสลิม วันนี้อย่าคิดถึงเรื่องการเมืองมากนัก เป็นยุคแห่งการพูดคุยกัน ไม่มีการเมือง เพราะตนไม่ใช่นักการเมือง ถ้าไม่แก้วันนี้ก็คงแก้ไม่ได้อีกแล้ว และยืนยันว่ายังไม่มีแนวคิดยุบองค์กรกำนัน ผู้ใหญ่บ้าน,พล.อ.ประยุทธ์ยังกล่าวถึงปัญหาราคายางตกต่ำด้วยว่า รัฐบาลได้เร่งแก้ไขปัญหาอยู่แล้ว ขอให้ประชาชนอย่าเคลื่อนไหวชุมนุม มาตรการช่วยเหลือจะช่วยทั้งผู้ปลูกและคนกรีดยาง จะมีการตั้งโรงงานขนาดใหญ่ 6-7 โรงงาน แปรรูปเพิ่มมูลค่ายาง จัดตั้งเขตเศรษฐกิจพิเศษเพิ่มโรงงานอุตสาหกรรมในพื้นที่ ศูนย์กระจายสินค้า และขอให้ทุกคนช่วยกันร่วมมือกับรัฐบาล เพราะตนทำงานไม่ต้องการอะไร มีหัวใจให้ทุกคน ขอเวลาให้รัฐบาลได้ทำงานบ้าง น้ำมาเดี๋ยวก็ไป แต่น้ำใจอยู่กับท่าน,ต่อมาเวลา 13.30 น.ที่ท่าอากาศยานนราธิวาส พล.อ.ประยุทธ์ เป็นประธานการประชุมหัวหน้าส่วนราชการและหน่วยงานด้านความมั่นคงในพื้นที่ภาคใต้ โดยมอบนโยบายว่าในปี 58 ขอให้หน่วยงานจัดเรียงหมวดหมู่งานพัฒนาให้สอดคล้องกัน เพื่อบูรณาการจัดสรรงบประมาณ รัฐบาลนี้ใช้อำนาจพิเศษในการบริหารงานได้ เรื่องใดที่เป็นปัญหาข้อกฎหมายต้องช่วยกันหาทางออก ไม่ควรเอามาเป็นเงื่อนไขให้การเดินหน้าโครงการหยุดชะงัก หลังจากนี้โครงการใดไม่สามารถดำเนินการได้ ติดขัดข้อกฎหมาย หน่วยงานนั้นต้องเป็นผู้รับผิดชอบและถูกลงโทษข้อหาขัดคำสั่ง,ผู้สื่อข่าวรายงานว่า ในวันที่ 29 ธ.ค.เวลา 09.00 น. พล.อ.ประยุทธ์ จันทร์โอชา นายกรัฐมนตรีและหัวหน้า คสช. พล.อ.ประวิตร วงษ์สุวรรณ รองนายกฯและ รมว.กลาโหม พล.อ.วรพงษ์ สง่าเนตร ผบ.ทหารสูงสุด พล.อ.ศิริชัย ดิษฐกุล ปลัดกระทรวงกลาโหม พล.อ.อุดมเดช สีตบุตร รมช.กลาโหมและ ผบ.ทบ. พล.ร.อ.ไกรสร จันทร์สุวานิชย์ ผบ.ทร. พล.อ.อ.ตรีทศ สนแจ้ง ผบ.ทอ. พล.ต.อ. สมยศ พุ่มพันธุ์ม่วง ผบ.ตร.และนายทหารระดับสูง จะเข้าอวยพรปีใหม่ พล.อ.เปรม ติณสูลานนท์ ประธานองคมนตรีและรัฐบุรุษด้วย,เมื่อเวลา 20.00 น. พล.อ.ประยุทธ์ จันทร์โอชา นายกรัฐมนตรี กล่าวในรายการคืนความสุขให้คนในชาติ ออกอากาศทางโทรทัศน์รวมการเฉพาะกิจแห่งประเทศไทยถึงการประชุมสุดยอดผู้นำแผนงานการพัฒนาความร่วมมือทางเศรษฐกิจในอนุภูมิภาคลุ่มแม่น้ำโขง (GMS) 6 ประเทศ ครั้งที่ 5 ที่ไทยเป็นเจ้าภาพว่า เราได้รับเกียรติอย่างสูงจากผู้นำทุกประเทศที่เข้าร่วม ได้รับความร่วมมืออย่างเป็นรูปธรรมและน่าพอใจ สำหรับการเดินทางเยือนสาธารณรัฐ ประชาชนจีน เมื่อวันที่ 22-23 ธ.ค.จีนให้การต้อนรับอย่างอบอุ่น ในปี 2558 จะเป็นปีแห่งการครบรอบสถาปนาความสัมพันธ์ไทย-จีน ปีที่ 40 และเป็นปีที่สมเด็จพระเทพรัตนราชสุดาฯ สยามบรมราช กุมารีทรงเจริญพระชนมายุครบ 60 พรรษา ซึ่งจีนได้ถวายพระพรมาด้วย ส่วนความร่วมมือด้านการพัฒนาเส้นทางรถไฟ (หนองคาย-แก่งคอย-มาบตาพุด และแก่งคอย-กรุงเทพฯ) จะตั้งคณะกรรมการร่วมเร่งหารือรายละเอียด เพื่อจะได้เริ่มก่อสร้างเป็นของขวัญให้กับคนไทยได้ประมาณปลายปี 58 หรือเร็วกว่านั้น,พล.อ.ประยุทธ์ยังกล่าวถึงการแก้ไขปัญหาการค้ามนุษย์ว่า เป็นเรื่องเร่งด่วนที่ต้องแก้ไข จะต้องป้องกันและแก้ไขปัญหาทั้งระบบในปี 58 ได้สั่งการให้ทบทวนกลไกในการแก้ไขปัญหาในระดับชาติ เพื่อให้ทุกหน่วยงานทำงานอย่างบูรณาการมากยิ่งขึ้น เร็วๆนี้จะมีการเสนอยุทธศาสตร์ระยะยาว และกำหนดโรดแม็ปในการที่จะเดินหน้าแก้ปัญหาในการรับรู้ให้กับองค์กรระหว่างประเทศให้ชัดเจนมากยิ่งขึ้น มิฉะนั้นแล้วจะมีผลเสียต่อการค้าขาย การเศรษฐกิจ โควตาการส่งออกของเรา และสินค้าประมงทั้งหมด จะเป็นปัญหาซึ่งมีมูลค่ากว่า 2 แสนล้านบาท,พล.อ.ประยุทธ์กล่าวต่อว่า สุดท้ายนี้ขอให้ประชาชนชาวไทยทุกคนได้ร่วมแรงร่วมใจกัน ในการสร้างประเทศไทยให้เป็นประเทศที่ร่มเย็น น่าอยู่ มั่นคง แข็งแรง อย่างยั่งยืนในทุกมิติ ผมได้กำหนดวิสัยทัศน์ของประเทศไทยไว้แล้วว่าในปี 2558-2562 รัฐบาล ประเทศไทยจะต้องมีความมั่นคง มั่งคั่งและยั่งยืน ตามแนวทางของพระบาทสมเด็จพระเจ้าอยู่หัว,ที่หอประชุมกองทัพเรือ พล.อ.ประวิตร วงษ์สุวรรณ รองนายกรัฐมนตรี และ รมว.กลาโหม กล่าวถึงกรณีที่ พล.อ.ประยุทธ์ จันทร์โอชา นายกฯและหัวหน้า คสช.จะใช้ พ.ร.บ.กฎอัยการศึกจัดการบุคคลที่นำอาวุธสงครามมาก่อความวุ่นวายให้บ้านเมืองว่า หน่วยงานความมั่นคงดูแลอยู่แล้ว นายกฯเป็นห่วงโดยเฉพาะช่วงเทศกาลปีใหม่ ฉะนั้นจะทำอย่างไรให้ประชาชนปลอดภัย ก็ต้องดูแลความมั่นคงทุกเรื่อง ไม่ใช่เฉพาะแค่อาวุธสงครามอย่างเดียว เรื่องนี้ติดตามมาโดยตลอด ตั้งแต่ คสช.เข้ามาบริหารประเทศแล้ว มีการตรวจค้นบุคคลที่มีอาวุธสงคราม ตนสั่งให้ทุกหน่วยงานทั่วประเทศเน้นย้ำกำกับดูแล ไม่ต้องห่วงตนดูแลอย่างเต็มที่ ขอให้มั่นใจว่าในช่วงเทศกาลปีใหม่ จะทำให้ประชาชนมีความสุขและปลอดภัย ประเทศชาติจะสงบสุข ส่วนที่นายกฯระบุจะใช้มาตรา 44 ปิดสื่อที่สร้างความขัดแย้งคิดว่าดีแล้ว เพราะรัฐบาลต้องการสร้างบ้านเมืองให้ปรองดอง แต่สื่อบางสำนักเขียนหรือนำเสนอที่มีความแตกแยก ชอบถามเรื่องแตกแยก ชอบกันจริงๆ ไม่เคยมีคำถามสร้างสรรค์เลย ชอบมีคำถามที่ชวนทะเลาะไม่รู้เป็นอะไร เมื่อถามว่ากรณีที่ พ.ต.ท.ทักษิณ ชินวัตร อดีตนายกฯโพสต์รูปภาพแต่งกายเป็นซานตาคลอส ถือนกกระดาษถือเป็นการส่งสัญญาณทางการเมืองหรือไม่ พล.อ.ประวิตรกล่าวว่า ตนยังไม่เห็นจึงไม่สามารถตอบได้,พล.อ.ประวิตร วงษ์สุวรรณ รองนายกรัฐมนตรี และ รมว.กลาโหม กล่าวถึงการเยือนกัมพูชาได้มีการตกลงเรื่องพลังงานใต้ทะเล ว่าไม่ได้คุยเรื่องพลังงานใต้ทะเล เรื่องแหล่งพลังงานหรือทรัพยากรธรรมชาติของประเทศต้องพูดคุยกันในคณะกรรมการระหว่างประเทศ ไม่ใช่ไปพูดกันในประเด็นส่วนตัวว่าจะดำเนินการร่วมกันอย่างไร ไม่มีใครตกลงได้ สำหรับเรื่องความจำเป็นต้องใช้เรือดำน้ำ เพื่อรักษาความมั่นคงทางทะเล คิดว่าจำเป็นและไม่ขัดข้อง แต่ ผบ.ทร.ต้องคิดและชี้แจงรายละเอียดความจำเป็น และแผนการใช้จ่ายงบประมาณที่ต้องพิจารณางบประมาณผูกพัน ขั้นตอนต้องเสนอไปยังสภากลาโหม จากนั้นจะส่งไป ครม.,ที่กระทรวงแรงงาน พล.อ.สุรศักดิ์ กาญจนรัตน์ รมว.แรงงาน กล่าวถึงผลงานรอบ 3 เดือน ว่าให้สอบผ่านทุกกรม ส่วนจุดอ่อนยังมีอยู่เป็นที่ระบบการทำงานของประเทศไทย ต้องบูรณาการกัน การทำงานของตน รอบ 3 เดือนก็พอใจที่งานคืบหน้า แต่ไม่ชอบสร้างภาพจึงถูกมองว่าเป็นรัฐมนตรีโลกลืม แถมยังถูกสื่อมวลชนเขียนตำหนิติเตียนจนลูกสาวอยากให้ลาออก แต่ไม่เคยคิดจะลาออก ส่วนกรณีถูกเขียนตำหนิที่เคยพูดถึงสื่อมวลชนในทางไม่ดี ที่พูดไปเพราะอ่านคอลัมน์ในหนังสือพิมพ์ฉบับหนึ่งแล้วโมโหที่ตำหนิโดยไม่เข้าใจข้อเท็จจริง จึงนำมาพูดเปรียบเปรยให้ข้าราชการฟังว่าคนเขียน มันโง่ บ้าหรือเปล่า ไม่ใช่เป็นการพูดตำหนินักข่าวขณะสัมภาษณ์,พ.อ.วินธัย สุวารี โฆษกคณะรักษาความสงบแห่งชาติ (คสช.) เปิดเผยว่า เนื่องจากปัจจุบัน คสช. เห็นว่าประชาชนในท้องถิ่น และองค์กรปกครองส่วนท้องถิ่นให้ความร่วมมือกับการแก้ปัญหาของประเทศเป็นอย่างดี และเพื่อให้เกิดความร่วมมือในการปฏิรูป ส่งเสริมความสามัคคีความสมานฉันท์ของประชาชนให้มากขึ้น ดังนั้น พล.อ.ประยุทธ์ จันทร์โอชา นายกฯ ในฐานะหัวหน้า คสช.มีคำสั่งที่ 1/2557 ลงวันที่ 25 ธ.ค. 2557 เรื่องการได้มาซึ่ง สมาชิกสภาท้องถิ่นหรือผู้บริหารท้องถิ่นเป็นการชั่วคราว โดยมีรายละเอียดให้สมาชิกสภาท้องถิ่นจำนวน 126 แห่ง และผู้บริหารท้องถิ่น จำนวน 213 แห่ง ที่ได้ครบ วาระและพ้นจากตำแหน่งไปในช่วงวันที่ 22 พ.ค.57 ถึงวันที่ 31 ธ.ค.57 กลับมาปฏิบัติหน้าที่ต่อไป และสำหรับสมาชิกสภาท้องถิ่นจำนวน 648 แห่ง รวมทั้งผู้บริหารองค์กรปกครองส่วนท้องถิ่นจำนวน 806 แห่งที่กำลังจะครบวาระตั้งแต่วันที่ 1 ม.ค.58 ถึงวันที่ 31 ธ.ค.58 อยู่ปฏิบัติหน้าที่ ต่อไปจนกว่าจะมีการเลือกตั้ง โดยอาศัยอำนาจตามมาตรา 44 ของรัฐธรรมนูญแห่งราชอาณาจักรไทย (ฉบับชั่วคราว) พ.ศ.2557,เมื่อเวลา 10.00 น. กลุ่มสมาคมผู้กรีดยางและชาวสวนยางรายย่อยแห่งประเทศไทย (ผย.ท.) นำโดยนายมนัส บุญพัฒน์ นายกสมาคมฯ พร้อมแนวร่วมเดินทางไปที่บริเวณตลาดถ้ำทอง (ริมถนนเอเชีย สาย 41) ต.ถ้ำพรรณรา อ.ถ้ำพรรณรา จ.นครศรีธรรมราช เพื่ออ่านแถลงการณ์ ฉบับที่ 2 แสดงประชามติของกลุ่มชาวสวนยางผู้ด้อยโอกาส ที่ขายยางให้ผู้รับซื้อเอกชนต่ำกว่าราคากลุ่มที่รัฐบาลช่วยเหลือ 9-12 บาท โดยเรียกร้องต่อคณะทำงานของรัฐบาลคือ 1.แก้ไขให้มีราคาสูงขึ้นตามสภาพความเป็นจริง โดยไม่ซื้อเวลา ช่วยเหลือเพียงกลุ่มใดกลุ่มหนึ่ง 2.ต้องเป็นเอกภาพ ไม่ให้ข่าวชี้นำบิดเบือน 3.ต้องสามารถควบคุมราคาในตลาดและดูแลใกล้ชิด ไม่ปล่อยให้ผู้รับซื้อเอกชนกำหนดกลไกการตลาดเองจนตลาดบิดเบี้ยว 4.ราคาที่ชาวสวนยางได้รับต้องไม่น้อยกว่า กก.ละ 60 บาทของราคาน้ำยางข้น ไม่ใช่ราคายางแผ่นรมควันที่รัฐบาลตั้งไว้ 5.การร่วมแสดงความคิดเห็นเพื่อเป็นประชามติของชาวสวนยางต้องทำได้ รัฐบาลต้องไม่ให้มีบุคคล กลุ่มบุคคล และหน่วยงานใดควบคุมจับกุม สลายและทำร้าย จะถือว่าลุแก่อำนาจ ใช้อิทธิพลข่มเหงรังแกชาวสวนยางผู้ด้อยโอกาส ซึ่งจะประกาศยกระดับชุมนุมขับไล่ผู้ลงมือกระทำและผู้สั่งการทันที,ผู้สื่อข่าวรายงานว่า นายจเร พันธุ์เปรื่อง เลขาธิการสภาผู้แทนราษฎร ปฏิบัติหน้าที่เลขาธิการสภาปฏิรูปแห่งชาติ (สปช.) ได้ออกหนังสือด่วนมากที่ สผ (สปช) 0014/14 นัดสมาชิก สปช.มาประชุมสภา เนื่องด้วยนายเทียนฉาย กีระนันทน์ ประธานสปช. ได้มีคำสั่งให้นัดประชุมสภาปฏิรูปแห่งชาติ ครั้งที่ 13/2557 ในวันที่ 29 ธ.ค. เวลา 09.30 น. และงดการประชุมสภาปฏิรูปแห่งชาติ ในวันที่ 30 ธ.ค.57 เพื่อให้สมาชิก สปช.ได้ปฏิบัติหน้าที่ในฐานะกรรมาธิการอย่างเต็มที่ สำหรับวาระการประชุมในวันที่ 29 ธ.ค. คือที่ประชุมจะพิจารณารายงานศึกษาเรื่องการนำเสนอพื้นที่อนุรักษ์ในทะเลอันดามันเป็นเขตมรดกโลก ซึ่ง กมธ.ปฏิรูปทรัพยากรธรรมชาติและสิ่งแวดล้อมพิจารณาเสร็จแล้ว,ด้านความเคลื่อนไหวของ น.ส.ยิ่งลักษณ์ ชินวัตร อดีตนายกรัฐมนตรี ผู้สื่อข่าวรายงานว่า น.ส.ยิ่งลักษณ์ เดินทางไปพักผ่อนที่ จ.เชียงใหม่ ตั้งแต่เมื่อวันที่ 25 ธ.ค. โดยเมื่อวันที่ 26 ธ.ค. น.ส.ยิ่งลักษณ์ พร้อมด้วย ด.ช.ศุภเสกข์ อมรฉัตร หรือน้องไปก์ บุตรชาย เดินทางไปศูนย์พัฒนาโครงการหลวงหนองหอย ต.แม่แรม อ.แม่ริม จ.เชียงใหม่ และเก็บผลสตรอเบอร์รี่ จากนั้น น.ส.ยิ่งลักษณ์เดินทางไปเที่ยวชมงานหนาวนี้ที่เมืองแกน ครั้งที่ 5 บริเวณสนามกีฬาเทศบาลเมืองเมืองแกนพัฒนา อ.แม่แตง จ.เชียงใหม่ โดยมีนายบุญเลิศ บูรณุปกรณ์ นายกองค์การบริหารส่วนจังหวัดเชียงใหม่ นายจรัส ไชยยา นายกเทศมนตรีเมืองเมืองแกนพัฒนา น.ส.ทัศนีย์ บูรณุปกรณ์ อดีต ส.ส.เชียงใหม่ เขต 1 พรรคเพื่อไทยให้การต้อนรับ,ขณะเดียวกันได้มีประชาชนนำดอกกุหลาบและช่อดอกไม้มามอบ พร้อมขอถ่ายรูปกับ น.ส.ยิ่งลักษณ์เป็นจำนวนมาก จากนั้น น.ส.ยิ่งลักษณ์เดินชมข่วงวิถีชีวิตคนเมืองแกน พร้อมถ่ายรูปสวนดอกคำแผ้แหล้ หรือดอกดาวกระจาย ที่มีกลองสะบัดชัยใหญ่ที่สุดในโลกอยู่ด้านหลังข่วงดังกล่าว พร้อมชมการย่างไส้อั่วสมุนไพรยาวที่สุดในโลก และชิมไส้อั่วดังกล่าว โดยบอกว่า ลำขนาด (อร่อยมาก) รสชาติดี สร้างความปลื้มใจให้กับชาวบ้านเป็นอย่างมาก จากนั้นเดินทางต่อไปที่เขื่อนแม่งัด (สมบูรณ์ชล) อ.แม่แตง รับประทานอาหารกลางวัน ก่อนเดินทางกลับบ้านพักที่กรีนวัลเลย์ อ.แม่ริม จ.เชียงใหม่ โดย น.ส.ยิ่งลักษณ์จะอยู่พักผ่อนจนถึงวันที่ 2-3 ม.ค.
กมธ.ยกร่าง รธน.ยึดอำนาจ กกต.จัดเลือกตั้ง เหลือแค่กำกับดูแล มอบดาบ มท.-หน่วยงานของรัฐจัดการแทน 5 เสือให้ได้แค่ใบเหลือง ศาลเลือกตั้งแจกใบแดง วาระ ป.ป.ช. 6-9 ปียังไม่จบ
ยกร่าง,รัฐธรรมนูญ,ยึดอำนาจ,กกต,จัดเลือกตั้ง,ใบเหลือง,ใบแดง,ศาลเลือกตั้ง,บวรศักดิ์ อุวรรณโณ